# Gertrude Steinová
Gertrude Steinová (* 3. február 1874, Allegheny, Pensylvánia, USA – † 27. júl 1946, Neuilly-sur-Seine, Francúzsko) bola americká spisovateľka, žurnalistka, poetka, dramatička a v neposlednej miere aj zberateľka umenia. Strávila prevažnú časť svojho života vo Francúzsku. Je známa aj tým, že spoločne s bratom Leom Steinom založila vo vlastnom dome súkromnú galériu moderného umenia. Galéria bola situovaná priamo v Paríži na 27 rue de Fleurus. Pravidelnými návštevníkmi tohoto salónu boli mnohí významní umelci začínajúceho 20. storočia, ako maliari Pablo Picasso, Henri Matisse, Paul Cézanne, či spisovatelia ako Sherwood Anderson, Ernest Hemingway, Francis Scott Fitzgerald a mnohí ďalší. Je dosť pravdepodobné, že práve ona začala častejšie používať termín ″stratená generácia″ ako označenie pre výnimočnú skupinu mladých spisovateľov.

## Životopis
Narodila sa ako najmladšia z piatich detí židovským rodičom, ktorí pochádzali z nemeckého Bavorska. Jej otec bol úspešným podnikateľom a celá rodina bola veľmi dobre finančne zabezpečená. Gertruda už ako trojročná navštívila spoločne s rodinou Viedeň a Paríž. Po návrate z Európy v roku 1878 sa usadili v Oaklande v Kalifornii. V období rokov 1893 – 1897 navštevovala Radcliff College (Harvard University), kde sa pod vedením známeho psychológa Williama Jamesa venovala aj experimentálnemu výskumu. Dva roky strávila na Johns Hopkins Medical School v Baltimore štúdiom medicíny, ktoré predčasne opustila v roku 1901.
Spoločne s bratom Leom odišla v roku 1903 do Paríža, kde strávila zvyšok svojho života. Leo sa venoval umeleckej kritike. Obom sa podarilo v rokoch 1903 – 1914 vybudovať v ich dome na 27 Rue de Fleurus súkromnú galériu moderného umenia. Ich dom sa stal miestom, kde sa sa stretávali začínajúci spisovatelia, maliari, skladatelia. Na stenách ich štúdia viselo už v roku 1906 mnoho obrazov takých umelcov ako bol Henri Manguin, Pierre Bonnard, Pablo Picasso, Paul Cézanne, Pierre Auguste Renoir, Honoré Daumier, Henri Matisse.


V roku 1907 stretla svoju životnú partnerku Alice B. Toklas, ktorá prišla do Paríža z Ameriky. Postupne sa dôverne zblížili. Alice sa presťahovala na 27 Rue de Fleurus a od roku 1912 žili v lesbickom vzťahu. Alice sa starala o domácnosť, pomáhala s korešpondenciou, organizovala a zúčastňovala sa večierkov a výletov s Gertrudou. Na jar 1914 sa Leo Stein odsťahoval do blízkosti Florencie v Taliansku. Rozsiahlu zbierku obrazov si po dohode so sestrou rozdelili.


Počas I.svetovej vojny ako dobrovoľníčka rozvážala na vlastnom aute zásoby po francúzskych nemocniciach. Už v priebehu 20. rokov boli steny jej známeho salónu na 27 Rue de Fleurus pokryté obrazmi mnohých avantgardných maliarov. Jej umelecká zbierka a atmosféra galérie priťahovala záujem niektorých známych spisovateľov, akým bol napr. Ernest Hemingway, Ezra Pound, Sherwood Anderson či Thornton Wilder.

## Výber publikovaných prác
- Three Lives (1903)
- White Wines (1913)
- Tender buttons: objects, food, rooms (1914)
- An Excercise in Analysis (1917)
- A Circular Play (1920)
- The Making of Americans: Being a Histoy of Family′s Progress (1925)
- Usefull Knowledge (1929)
- How to Write (1930)
- They must Be Wedded. To Their Wife (1931)
- Matisse, Picasso and Gertrude Stein with Two Shorter Stories (1930)
- The Autobiography of Alice B. Toklas (1933)
- Lectures in America (1935)
- The Geographical History of America or the Relation of Human Nature to the Human Mind (1936)
- Everybody′s Autobiography (1937)
- Picasso (1938)
- Doctor Faustus Lights the Lights (1938)
- The World is Round (1939)
- Paris France (1940)
- Three Sisters Who are Not Sisters (1943)
- Wars I Have Seen (1945)
- The Things as The Are (1950)
- Patriarchal Poetry (1953)
- Alphabets and Birthdays (1957)


## Iné projekty
- Commons ponúka multimediálne súbory na tému Gertrude Steinová